text: 13. ΒΑΣΙΛΙΚΟΝ ΔΙΑΤΑΓΜΑ της 3/28 Αυγ. 1957 Περί σηματολογήσεως των εφοδιαζομένων δι’ Α/Τ τηλεγράφου ή Α/Τ τηλεφώνου εμπορικών πλοίων. Έχοντες υπ’ όψιν: α)Το άρθρ. 3 του Νόμ. ΓΨΙΖ΄/1910 «περί θαλασσίας εμπορίας» (ΦΕΚ 153 Α΄). β)Το άρθρ. 35 του Συντάγματος. γ)Την υπ’ αριθ. 10/15.5.57 γνώμην του Συμβουλίου Εμπορικού Ναυτικού, και δ)Την υπ’ αριθ. 389/29.6.57 γνώμην του Συμβουλίου Επικρατείας, προτάσει του Ημετέρου επί της Εμπορικής Ναυτιλίας Υπουργού, απεφασίσαμεν και διατάσσομεν: Άρθρον μόνον.-Αι περί σηματολογήσεως των εμπορικών πλοίων διατάξεις του άρθρ. 43 του Β.Δ. της 10.7.1910 «περί νηολογίων, ναυτικών υποθηκολογίων κλπ.» (ΦΕΚ 241 Α΄) εφαρμόζονται κατ’ εξαίρεσιν και επί των κάτω των 30 κόρων καθαράς χωρητικότητος πλοίων των εφοδιασμένων ή εφοδιαζομένων δια σταθμού ασυρμάτου τηλεγράφου ή ασυρμάτου τηλεφώνου, μερίμνη της Λιμενικής Αρχής, παρά τη οποία ταύτα είναι νηολογημένα ή πρόκειται να νηολογηθώσι και της Επιθεωρήσεως Εμπορικών Πλοίων. Η ισχύς του παρόντος άρχεται από της δημοσιεύσεώς του εις την Εφημερίδα της Κυβερνήσεως. 